Borgerne i Frederikshavn Kommune opfordres til at gøre endnu mere for at undgå smitte med coronavirus, efter at kommunen oplever et stigende smittetryk, og nu er i rød zone.

Frederikshavn Kommune er kommet i den såkaldte røde zone, når det gælder smittetrykket med coronavirus. Det får kommunens borgmester, Birgit S. Hansen (S), til at komme med en indtrængende appel til kommunens borgere om, at de skal hjælpe hinanden med at få smitten under kontrol. - Tallene for kommunen, når det gælder antal smittede per indbygger, er så høje nu, at Styrelsen for Patientsikkerhed har kontaktet os og spurgt, om vi har styr på situationen, og hvad vi gør for at gå foran, for situationen er alvorlig i Frederikshavn Kommune, forklarer Birgit S. Hansen. Hun forklarer, at der er det finurlige ved situationen i Frederikshavn Kommune, at det stigende smittetryk ikke kan isoleres til en bestemt gruppe eller lokalitet. Derimod er der en bred geografisk og aldersmæssig spredning af de smittede, hvilket gør det svært at målrette indsatsen. - Det gør, at vi forsøger at ramme mere bredt med vores appel om blandt andet at spritte af og holde afstand og eventuelt aflyse arrangementer. Og det har allerede haft en effekt. For eksempel har Frederikshavn Teaterforening aflyst en forestilling på søndag, og erhvervsrådet har aflyst et erhvervsnetværksmøde, hvor der plejer at komme flere hundrede. Og alt det siger vi jo tak for, siger Birgit S. Hansen, som beder borgerne om at se indad og være med i en samlet holdindsats på tværs af hele kommunen for at forhindre smitten i at sprede sig yderligere. - Vi så jo i Aarhus, at det gik der et par uger, så fik de styr på det. Vi vil nødig derhen som Odense og København og Vestegnskommunerne, så vi vil hellere gøre som Aarhus og hjælpe hinanden, siger borgmester Birgit S. Hansen.